Dr. Trevor Lloyd Wadley (1920 – 1981) was 'n Suid-Afrikaanse fisikus en uitvinder. Hy is in 1920 gebore. Hy sluit by die WNNR aan en word hoof van sy Telekommunikasienavorsingsinstituut. Een van sy belangrikste prestasies is die ontwikkeling van die tellurometer asook die kristalgekontroleerde wisselbare frekwensie-ontvangstoestel en opwektoestel. Dit word onder 'n WNNR-lisensie in Engeland gebou waar meer as 10 000 stelle vervaardig is. Hy sterf op 21 Mei 1981. Wadley is in 1920 in Durban gebore. Sy vader was die burgemeester van Durban en Trevor was een van 12 kinders. Hy het skool gegaan aan die Hoërskool Durban waar hy uitgeblink het in wiskunde en wetenskap, maar nie juis belanggestel het in enige sportsoort nie. Die uitsondering was een jaar toe hy aan die jaarlikse atletiekbyeenkoms deelgeneem het en voorspel het dat hy in 'n rekordtyd sou wen en sy rekord 15 jaar sou hou. Hy het voortgegaan om presies te doen soos hy voorspel het. Sy oefenmetode was die berekening van die tyd wat hy nodig het om elke been van die wedloop te hardloop en hy het daarna geoefen om teen die vereiste tempo vir elke afdeling te hardloop.